“สศค.” เปิดตัวเลขลงทะเบียน “บัตรสวัสดิการ” ทะลุ 20 ล้านคน
“สศค.” เผยความคืบหน้าการเปิดรับลงทะเบียนโครงการสวัสดิการแห่งรัฐประจำปี 65 ตั้งแต่วันที่ 5 ก.ย -6 ต.ค.65 ล่าสุดมีประชาชนเข้าร่วมแล้วกว่า 20.5 ล้านราย
“สศค.” เผยความคืบหน้าการเปิดรับลงทะเบียนโครงการสวัสดิการแห่งรัฐประจำปี 65 ตั้งแต่วันที่ 5 ก.ย -6 ต.ค.65 ล่าสุดมีประชาชนเข้าร่วมแล้วกว่า 20.5 ล้านราย
6 ต.ค. 2565

นายพรชัย ฐีระเวช ผู้อำนวยการสำนักงานเศรษฐกิจการคลัง หรือ สศค. ในฐานะโฆษกกระทรวงการคลัง เปิดเผยความคืบหน้า การเปิดรับลงทะเบียนโครงการสวัสดิการแห่งรัฐปี 2565 ตั้งแต่วันที่ 5 กันยายน – 6 ตุลาคม 2565 มีประชาชนลงทะเบียนแล้วทั้งสิ้น 20,501,091 ราย โดยเป็นการลงทะเบียนผ่านเว็บไซต์ 9,851,125 ราย และลงทะเบียนผ่านหน่วยงานรับลงทะเบียน 10,649,966 ราย ซึ่งจำนวนตัวเลขผู้ลงทะเบียนข้างต้นเป็นเพียงจำนวนผู้ลงทะเบียนเข้าร่วมโครงการฯเท่านั้น โดยการเป็นผู้ได้รับสิทธิสวัสดิการแห่งรัฐ จะต้องมีการตรวจสอบคุณสมบัติตามโครงการฯ อีกครั้งหนึ่ง
นอกจากนี้ การลงทะเบียนตามโครงการฯ เป็นการลงทะเบียนรายบุคคล (ผู้ลงทะเบียน) แต่การตรวจสอบจะตรวจสอบทั้งรายบุคคลและสมาชิกในครอบครัว โดยขั้นตอนแรก จะมีการตรวจสอบคุณสมบัติของผู้ลงทะเบียนตามคุณสมบัติที่กำหนดไว้ (เกณฑ์บุคคล) หรือหากผู้ลงทะเบียนผ่านการตรวจสอบตามเกณฑ์บุคคลโดยมีคุณสมบัติตามที่กำหนดไว้ จะมีการตรวจสอบคุณสมบัติของเกณฑ์ครอบครัว (ในกรณีที่มีคู่สมรสหรือบุตร) ซึ่งหากพบว่า ผู้ลงทะเบียนไม่ผ่านการตรวจสอบตามเกณฑ์ครอบครัว จะถือว่าผู้ลงทะเบียนไม่ผ่านคุณสมบัติและผู้ลงทะเบียนจะไม่ได้รับสิทธิตามโครงการฯ
พร้อมกันนี้ โฆษกกระทรวงการคลัง เปิดเผยเพิ่มเติมว่า วานนี้ (5 ตุลาคม 2565) คณะรัฐมนตรี มีมติเห็นชอบแนวทางการแก้ไขปัญหาสำหรับผู้ลงทะเบียนที่ไม่สามารถติดตามคู่สมรสได้ ตามที่คณะกรรมการประชารัฐสวัสดิการเพื่อเศรษฐกิจฐานรากและสังคม ในฐานะหน่วยงานหลักที่รับผิดชอบในโครงการลงทะเบียนเพื่อสวัสดิการแห่งรัฐ ปี 2565 เสนอ และเพื่อให้สอดคล้องกับแนวทางการดำเนินการสำหรับผู้ลงทะเบียนโครงการฯ ที่ไม่สามารถติดตามคู่สมรสได้
รวมถึงเป็นประโยชน์แก่ผู้ลงทะเบียนที่ประสงค์จะเข้าร่วมโครงการฯ ที่ประชุมคณะกรรมการฯ ได้มีมติเห็นชอบการขยายระยะเวลาการลงทะเบียนจาก วันที่ 5 กันยายน – 19 ตุลาคม 2565 เป็น วันที่ 5 กันยายน – 31 ตุลาคม 2565 ดังนั้น ประชาชนที่สนใจเข้าร่วมโครงการฯ ปี 2565 สามารถลงทะเบียนได้จนถึงวันที่ 31 ตุลาคม 2565
โดยสามารถลงทะเบียนผ่านเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th ได้ตั้งแต่เวลา 6.00 น. ถึง 23.00 น. ของทุกวัน หรือลงทะเบียนผ่านหน่วยงานรับลงทะเบียนทั่วประเทศ
อย่างไรก็ตาม หากมีเอกสารประกอบการลงทะเบียนครบถ้วน อยากให้รีบดำเนินการ เนื่องจากหลังจากลงทะเบียนแล้ว ผู้ลงทะเบียนจะต้องตรวจสอบสถานะการลงทะเบียนในทุกวันศุกร์ของแต่ละสัปดาห์ เริ่มตั้งแต่วันศุกร์ที่ 16 กันยายน 2565 เป็นต้นไป โดยหากตรวจสอบสถานะการลงทะเบียน แล้วพบสถานะ “การลงทะเบียนไม่สมบูรณ์” เกิดจากข้อมูลของผู้ลงทะเบียน/ครอบครัว ที่ให้ไว้ไม่ตรงกับฐานข้อมูลของกรมการปกครอง ผู้ลงทะเบียนจะต้องแก้ไขข้อมูลของตนเองให้แล้วเสร็จภายในวันที่ 17 พฤศจิกายน 2565 ที่หน่วยรับลงทะเบียนที่ได้ลงทะเบียน หรือได้ยื่นแบบฟอร์มลงทะเบียนไว้เท่านั้น สำหรับผู้ลงทะเบียนที่ลงทะเบียนผ่านเว็บไซต์ที่ไม่มีครอบครัว (โสด) สามารถไปแจ้งแก้ไขข้อมูลได้ที่หน่วยงานรับลงทะเบียนใดก็ได้